Montes Virides
Montes Virides sunt iugum montium in Monte Viride, civitate Civitatum Foederatarum situm. Quod praecipue a meridie ad septentriones extenditur fere 250 milia a finibus Massachusettensibus ad fines Quebecenses in Canada. Pars eiusdem iugi quae in Massachusetta et Connecticuta patet appellatur Berceriae (Anglice Berkshires) et Colles Bercerienses (parte autem Connecticutense, plerumque in Comitatu Litchfield sita, Colles Septentrioccidentales et Colles Litchfield appellata), et pars in Quebeco sita appellatur Montes Suttonenses (Francice Monts Sutton). Omnes montes in civitate Monte Viride saepe appellantur Montes Virides; alia autem iuga, inter quae iugum Taconicum (in extremo civitatis meridioccidente) et Regiones Montuosae Septentriorientales, geologice non sunt partes Montium Viridium.